钦定古今图书集成/明伦汇编/官常典/第620卷 > 《谢青州到任表》刘挚
## 钦定古今图书集成/明伦汇编/官常典/第620卷 > 《谢青州到任表》刘挚

东方大国，莫如郓青，愚臣何人，继命帅守。莅官兹始，
揣己不遑。伏念臣器缊至疏，智灵弗竞，遭会继明之
始，越膺共政之图。三府空逮于六期，千虑蔑闻于一
得。虽进退必由其道，常愿学乎圣人。而功烈如此其
卑，终难收于士论。宽典刑于司败，假丘垄之便藩。报
政稽期，实愧三年之鲁；改符易地，犹叨四履之齐。惟
“时东秦，号一都会。士知礼义，境控海山。厥民富饶，少
敓攘之旧习；其俗舒缓，有平易之馀风。谨于承流，可
以无事。曾是迃愚之品，获尘寄委之优。”此盖伏遇皇
帝陛下，乾健而粹纯，丰中而光大。沉几以通变化，定
鉴以御妍媸；人无遐遗，材以器使。臣敢不振厉衰境，
激昂至恩。简礼去烦，稍究前修之治；推仁宣泽，庶求
远俗之安。傥集涓微，仰酬覆焘。